龍塘晚遊一首
作者：王阮
朝代：宋

paragraphs: 五湖千里吞吳天，館娃宮殿何悠然。
銀山鐵壘挽不動，萬丈夕陽如血鮮。
野人固陋元不識，光芒奪眼眼無力。
長安路遠人不來，信道舉頭惟見日。
煌煌火德千載期，赤帝之子張赤旗。
歲寒水冷自可畏，豈必夏盾同冬衰。
馮夷舞歸驚且悅，幽壑沉沉忽金闕。
媚川謾道水含珠，照水詎誇虹貫月。
何處扁舟飛片帆，中有西子輕紅衫。
想像玉顔人不遠，杖頭星斗寒相參。